На основу члана 44. Закона о култури („Службени гласник Републике Србије“, број 72/09), члана 37. Статута Града Ниша ("Службени лист Града Ниша", број 88/08) и члана 16. Одлуке о оснивању Историјског архива Ниш у Нишу ("Службени лист града Ниша", број 2/11-пречишћен текст)

 Скупштина Града Ниша на седници одржаној \_\_\_\_\_\_\_\_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Историјског архива Ниш за 2015. годину, број 01/885-14 који је донео Управни одбор ове установе, на седници одржаној 24.12.2014. године.

 II Програм рада Историјског архива Ниш за 2015. годину реализоваће се у складу са Финансијским планом ове установе за 2015. годину.

 III Решење доставити Историјском архиву Ниш у Нишу, Управи за културу и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

Председник

Проф. др Миле Илић

***О б р а з л о ж е њ е***

 Управни одбор Историјског архива Ниш, на седници одржаној 24.12.2014. године донео је Програм рада Историјског архива Ниш за 2015. годину, број 01/

885-14.

Пословна 2015. година, 67. у историји Историјског архива Ниш протећи ће у професионалном остваривању мисије ове установе и одвијаће се у непромењеном законском оквиру, који као основну делатност одређује старање о архивској грађи, најпре у елементарној форми, као прикупљање, сређивање и чување, а затим и стављање на увид јавности.

Културно просветна активност Архива - издавачка и изложбена и у 2015. години ће имати и тон обележавања 70. годишњице победе над фашизмом у свету. Тако ће у часопису за историографију, архивистику и хуманистичке науке „Пешчаник“ бр.13 бити објављени радови који ће посведочити о догађајима у Нишу и овом крају у првим годинама слободе, а изложба ретких књига и нишких публикација које се чувају у Архиву обухватиће и ретке новине и часописе који су излазили у Нишу у првој поратној деценији („Народни лист“ који је излазио 1944. и 1945. године – сачувани су бројеви од 21. октобра 1944. до 31. марта 1945. године и часопис за књижевност и културу из 1948. године „Наш пут“ – сачувано је пет месечних бројева од јуна до октобра/новембра 1948). Нови издавачки подухват у овој 2015. години биће библиографија радова објављених у часопису „Пешчаник“, од првог броја из 2003. године до десетог из 2013. године.

 Годишњи план ове установе за 2015. годину предвиђа и обилазак 100 регистратура на терену у Нишу и у још седам општина које је Влада Србије Решењем дала у надлежност Историјском архиву Ниш. Ове године, руководећи се Упутством Архивског већа Србије о приоритетима обиласка, Спољна служба планира стручни надзор стваралаца у области управе и правосуђа, у којима се надзор обавља сваке године.

Програм рада Историјског архива Ниш за 2015. годину, поред набројаних активности садржи и основне податке о Установи, делатности и организационој структури, као и програмске активности које се одвијају кроз: Службу сређивања и обраде архивске грађе, Службу заштите архивске грађе ван архива, Службу депоа и техничке заштите архивске грађе са лабораторијом за микрофилмовање, Информативно пропагандну службу са библиотеком и Службу општих послова.

Чланом 13. став 2. Одлуке о буџету Града Ниша за 2015. годину („Службени лист Града Ниша“, број 102/2014) прописано је да „Надлежни орган индиректног корисника доноси годишњи финансијски план у складу са законом, другим прописом или статутом, на који сагласност даје надлежни директни корисник.“

Управа за културу је, као директни корисник, дала сагласност на Финансијски план Установе, који је у циљу целовитог сагледавања Програма достављен у прилогу.

 Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Историјског архива Ниш за 2015. годину.

НАЧЕЛНИК

 Небојша Стевановић